สศค.ชี้มาตรการรัฐดันเศรษฐกิจปีหน้าโต 3.3%
โพสต์ทูเดย์-สศค.ประเมินเศรษฐกิจไทยมีแววฟื้นตัวดี อานิสงส์อาฟตา และมาตรการรัฐ แต่ต้องจับตาเศรษฐกิจโลกหลังมูดี้ส์ ลดอันดับเครดิตกรีซ และอังกฤษยังเผชิญภาวะเศรษฐกิจหดตัวต่อเนื่องเป็นไตรมาสที่ 6
24 ธ.ค. 2552

โพสต์ทูเดย์-สศค.ประเมินเศรษฐกิจไทยมีแววฟื้นตัวดี อานิสงส์อาฟตา และมาตรการรัฐ แต่ต้องจับตาเศรษฐกิจโลกหลังมูดี้ส์ ลดอันดับเครดิตกรีซ และอังกฤษยังเผชิญภาวะเศรษฐกิจหดตัวต่อเนื่องเป็นไตรมาสที่ 6
วันนี้สำนักงานเศรษฐกิจการคลัง ได้จัดทำรายงาน Macro Morning Focus ประเมินประเด็นเศรษฐกิจมหภาคใน 3 ประเด็น ได้แก่ การที่กระทรวงพาณิชย์ได้ปรับยุทธศาสตร์การค้ารับมือการเปิดเขตการค้าเสรีอาเซียน (AFTA) นั้น สศค.วิเคราะห์ว่า อาฟตา จะช่วยสนับสนุนการส่งออกในอุตสาหกรรมยานยนต์ อุตสาหกรรมสิ่งทอ อุตสาหกรรมเหล็กกล้า และอุตสาหกรรมปิโตรเคมี นอกจากนั้นยังส่งเสริมการร่วมลงทุนระหว่างประเทศสมาชิกให้มากขึ้นเพื่อแสวงหาแหล่งวัตถุดิบที่ถูกลง ซึ่งจะทำให้การแข่งขันดีขึ้น
สำหรับประเด็นที่สภาอุตสาหกรรมแห่งประเทศไทย (ส.อ.ท.) ให้คะแนนรัฐบาลระดับ B+ นั้น สศค. วิเคราะห์ว่า ช่วง 1 ปีที่ผ่านมารัฐบาลได้ดำเนินนโยบายที่สำคัญหลายด้านเพื่อขับเคลื่อนเศรษฐกิจ อาทิ การจัดทำงบประมาณเพิ่มเติม มาตรการภาษีเพื่อกระตุ้นเศรษฐกิจ มาตรการสินเชื่อสถาบันการเงินของรัฐ และแผนปฎิบัติการไทยเข้มแข็ง ซึ่งคาดว่าจะช่วยให้เศรษฐกิจกลับมาขยายตัวเป็นบวกที่ 3.3% ในปี 2553
ส่วนมุมมองต่อภาวะเศรษฐกิจต่างประเทศ ได้แก่ การที่ มูดี้ส์ ลดอันดับเครดิตพันธบัตรของรัฐบาลกรีซลง จาก A1 เป็น A2 และให้แนวโน้มอันดับเครดิตของประเทศกรีซเป็นลบ ขณะที่จีดีพีไตรมาส 3 ของอังกฤษ หดตัว 0.2% เทียบกับไตรมาส 2 นั้น สศค. วิเคราะห์ว่า แม้มูดี้ส์จะปรับลดอันดับเครดิตของกรีซลงมาอยู่ที่ระดับ A2 แต่ก็ยังสูงกว่าทาง บ.ฟิทช์ฯ และเอสแอนด์พี ที่ปรับลดลงจากระดับ A- เป็น BBB+ อยู่ 2 ชั้น เนื่องจากคาดว่ารัฐบาลกรีซจะเผชิญปัญหาการขาดสภาพคล่องในระยะสั้น อย่างไรก็ดี ระดับนี้เป็นระดับที่ต่ำสุดในกลุ่มประเทศที่ใช้เงินสกุลยูโร  ส่วนเศรษฐกิจอังกฤษที่ยังคงหดตัวต่อเนื่องเป็นไตรมาสที่ 6 แม้จะพบว่ามีสัญญาณการฟื้นตัวที่ชัดเจนขึ้นจากผลผลิตในหมวดก่อสร้าง แต่ก็ถูกหักลบด้วยผลผลิตจากภาคอุตสาหกรรมและภาคบริการที่ปรับตัวลดลง